謝知縣丈相率汎舟且訪寓舍併呈子暢兄
作者：趙蕃
朝代：宋

paragraphs: 父老延見後，詔書宣布餘。
臨流具舟檝，散步輟車輿。
天氣清而朗，物情和且舒。
聊爲曲江飲，報此暮春初。
人物玉相倚，山川畫不如。
要窮詩律細，寧遣酒行疏。
既益園官菜，亦留溪友魚。
風期須我輩，樂事見群居。
欲去鷺前導，重來犬入裾。
還迂長者轍，薄憇野人廬。